b'\n_START_ARTICLE_\nRegina Valskien\xc4\x97-Freitakait\xc4\x97\n_START_PARAGRAPH_\nRegina Valskien\xc4\x97-Freitakait\xc4\x97 (1957 m. rugpj\xc5\xab\xc4\x8dio 3 d. Razm\xc5\xb3 k., \xc5\xa0ilut\xc4\x97s r.), muzikos mokytoja ir chorved\xc4\x97.\n_START_SECTION_\nBiografija\n_START_PARAGRAPH_\n1964\xe2\x80\x931975 mok\xc4\x97si \xc5\xa0v\xc4\x97k\xc5\xa1nos vidurin\xc4\x97je mokykloje, 1968\xe2\x80\x931975 \xc5\xa0ilut\xc4\x97s vaik\xc5\xb3 muzikos mokykloje (mokyt. D. \xc5\xa0ertvytien\xc4\x97s fortepijono klas\xc4\x97). 1975\xe2\x80\x931979 muzik\xc4\x85 studijavo Lietuvos valstybin\xc4\x97s konservatorijos Klaip\xc4\x97dos fakultetuose (diriguoti mok\xc4\x97 T. Grei\xc4\x8diuvien\xc4\x97, A. II\xc4\x8diukas ir R. Motiej\xc5\xabnas). 1995 fakultetuose \xc4\xafgijo muzikos pedagogikos magistro kvalifikacijos laipsn\xc4\xaf (vadov\xc4\x97 doc. S. Jareckait\xc4\x97)._NEWLINE_Nuo 1979 Klaip\xc4\x97dos 24-osios (Smelt\xc4\x97s) vidurin\xc4\x97s mokyklos muzikos ir dainavimo mokytoja, nuo 1993 muzikos mokytoja metodinink\xc4\x97, nuo 1996 muzikos mokytoja ekspert\xc4\x97. 1989 mokykloje suorganizavo sustiprinto chorinio dainavimo klases. Vadovauja jaunu\xc4\x8di\xc5\xb3, jauni\xc5\xb3, mergin\xc5\xb3 ir mi\xc5\xa1riajam chorui bei vokaliniams ansambliams. Chorai dalyvauja koncertuose, miesto ir regiono dain\xc5\xb3 \xc5\xa1vent\xc4\x97se, vaik\xc5\xb3 ir jaunimo chor\xc5\xb3 festivaliuose Klaip\xc4\x97doje, Skuode, Plung\xc4\x97je, Palangoje, moter\xc5\xb3 chor\xc5\xb3 \xc5\xa1vent\xc4\x97se \xe2\x80\x9eA\xc5\xa1 atdarysiu dain\xc5\xb3 skrynel\xc4\x99\xe2\x80\x9c Kretingoje. Didelis ir turiningas chor\xc5\xb3 koncertinis repertuaras. Jauni\xc5\xb3 chor\xc4\x85 pareng\xc4\x97 1990 Lietuvos tautinei dain\xc5\xb3 \xc5\xa1ventei, 1994 I ir 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Vilniuje. Mokyklos vokaliniai ansambliai yra nuolatiniai \xe2\x80\x9eDain\xc5\xb3 dainel\xc4\x97s" konkurs\xc5\xb3 laureatai bei diplomantai._NEWLINE_R. Valskien\xc4\x97 1993\xe2\x80\x931995 buvo Klaip\xc4\x97dos K. Donelai\xc4\x8dio vidurin\xc4\x97s mokyklos gimnazijos klasi\xc5\xb3 mergin\xc5\xb3 choro vadov\xc4\x97._NEWLINE_Nuo 1983 yra Klaip\xc4\x97dos universiteto Men\xc5\xb3 fakulteto student\xc5\xb3 pedagogin\xc4\x97s praktikos vadov\xc4\x97 \xe2\x80\x93 vyr. asistent\xc4\x97. Dalyvauja miesto ir regiono dain\xc5\xb3 \xc5\xa1ven\xc4\x8di\xc5\xb3 bei festivali\xc5\xb3 rengimo organizacin\xc4\x97se komisijose, diriguoja dain\xc5\xb3 \xc5\xa1vent\xc4\x97se.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'